text: Video: Positiv modtagelse af tredje formand på to måneder
  26 oktober 2014 kl. 16.38
  Det socialdemokratiske folketingsmedlem fra Vejen, Troels Ravn, blev fredag valgt til ny formand for Sydslesvig-udvalget. Den tredje på bare to måneder. Men modtagelsen hos det danske mindretal er positiv.
  - Troels Ravn har et stort kendskab til Sydslesvig og har været os en god mand i mange år - både på Christiansborg og udenfor, siger generalsekretær Jens A. Christiansen, fra SSF. Jeg kan kun se det positive i, at han er blevet udpeget.
  Troels Ravn sætter sig for bordenden i et udvalg, der forvalter 500 mio. kr., som fordeles til de danske mindretal syd for grænsen hvert år.
  Indtil begyndelsen af september var Benny Engelbrecht formand, indtil han blev skatteminister. Så overtog Henrik Dam Kristensen posten, men så blev han også minister for to uger siden.
  Og efter et valg risikerer udvalget at skulle have den fjerde formand, hvis regeringsmagten skifter.
  - Det kan jo være. Og det tager vi også i stiv arm, siger Jens A. Christiansen til TV SYD.
  Troels Ravn er gæst i TV SYD kl. 19.30.
  Hør generalsekretær Jens A. Christiansen om den nye formand. (Varighed: 2.02)
  